በኮሮና ቫይረስ ምክንያት የተደነገገውን የትራንስፖርት እገዳ የጣሰው አሽከርካሪ የሞት አደጋ አደረሰ
 መጋቢት(ኢዜአ) በኮረና ቫይረስ ምክንያት የተደነገገውን የትራንስፖርት እገዳ የጣሰው አሽከርካሪ የሞት አደጋ አደረሰ፡፡ የሚኒባስ አሽከርካሪው ትናንት በድሬዳዋ አስተዳደር ሀርላ ተብሎ በሚጠራው አካባቢ የኮሮና ቫይረስ ስርጭትን ለመከላከል በአስተዳደሩ የተላለፈውን የህዝብ ትራንስፖርት እገዳ ጥሶ የሞት አደጋ አድርሷል፡፡ አሽከርካሪው ተሳፋሪዎችን ጭኖ ከሀረር ወደ ድሬዳዋ አቅጣጫ ይጓዝ ከነበረ FCR አይሱዙ ጋር ተጋጭቷል፡፡ግጭቱ ባደረሰው አደጋ በሚኒባስ ውስጥ ተሳፍሮ የነበረ አንድ ታዳጊ ወጣት ህይወት አልፋል ፡፡ አሽከርካሪው የአካል ጉዳት ደርሶበት የህክምና እርዳታ እየተደረገለት እንደሚገኝም ተገልጿል:: አሽከርካሪው ከአደጋው ቀደም ብሎ በፖሊስ አባላት ማሽከርከሩን እንዲያቆምና የጫናቸውን ተሳፋሪዎች እንዲያወርድ ቢጠየቅም ጥሶ በመሄድ፣ ከተወሰነ ጉዞ በኋላም በድጋሚ ሌሎች የፖሊስ አባላትን ጥሶ ለማለፍ ሲሞክር አደጋው መድረሱን ከድሬዳዋ ፖሊስ መረጃውን አግኝተናል፡፡  አዲስ ዘመን መጋቢት 26/2012